Zhorjelc

Zhorjelc (we wobchadnej rěči husto Zholerc; němsce , delnjoserbsce Zgórjelc, čěsce Zhořelec, pólsce Zgorzelec) je po ličbje wobydlerstwa najwjetše město Hornjeje Łužicy a leži při Łužiskej Nysy. Z něhdźe 56.000 wobydlerjemi je šeste najwjetše město w Sakskej. Połojca města słuša wot lěta 1946 k Pólskej a rěka Zgorzelec. Zhorjelc je sydło wokrjesa ze samsnym mjenom. Město leži pod horu Sedło, kotraž je zdaloka widźeć a płaći jako charakteristiske znamjo Zhorjelca. Na juhu města leži z Bartonjanskim jězorom jedyn z najwjetšich kumštnych jězorow Sakskeje. Stawizny W 7. lětstotku wobsydlichu słowjanske kmjeny – prawdźepodobnje Bjezunčenjo – wokolinu dźensnišeho Zhorjelca. Sydlišćo same naspomni so hakle w lěće 1071 we wopismje kejžora Hendricha IV. jako słowjanska wjes Goreliz. Srjedź 12. lětstotka wuwiwaše so potom na městnje wsy wikowe sydlišćo. Wot 1346 do 1815 bě město – hromadźe z Budyšinom, Kamjencom, Lubanjom, Lubijom a Žitawu – sobustaw Zwjazka šesćiměstow. Wobchad Zhorjelc je wuznamne železniske křižowanišćo. Ze Zhorjelskeho dwórnišća wjedu čary do Drježdźan, Berlina, Nikriša (a Žitawy), Zawidowa, Węglinieca (a Wrócławja) a do Wałbrzycha. Přez město běži kolesowanska šćežka Wódra-Nysa. Politika Město słuša k sakskemu wólbnemu wokrjesej 58 (Zhorjelc 2) a k zwjazkowemu wólbnemu wokrjesej 157 (Zhorjelc). Žórła Wotkazy Oficialne webstrony města (němsce) Zhorjelc w Digitalnym stawizniskim zapisu městnow Sakskeje (němsce)